एपीएफ र न्यु डायमन्ड भिड्ने
एपीएफ र शिवम् न्यु डायमन्डबीच १३ औं रेडबुल ढोरपाटन युएम महिला डबल लिग भलिबलको फाइनल भिड्ने भएका छन् ।
काठमाडौँ — एपीएफ र शिवम् न्यु डायमन्डबीच १३ औं रेडबुल ढोरपाटन युएम महिला डबल लिग भलिबलको फाइनल भिड्ने भएका छन् ।लिगको समीकरणअनुसार एपीएफ न्यु डायमन्डसँग ३–२ को सेटमा हारे पनि उपाधि विजेता बन्नेछ । न्यु डायमन्डले उपाधि हत्याउन कम्तीमा ३–१ को सेटमा जित्नुपर्नेछ ।शुक्रबार दोहोरो जित निकालेको एपीएफ अपराजित रहँदै १६ खेलबाट ४७ अंक जोडेको छ । न्यु डायमन्डले १६ खेलबाट ४६ अंक बटुलेको छ । पहिलो लेगमा डायमन्ड टिम एपीएफसँग ३–२ को सेटमा पराजित भएको थियो । शुक्रबार एपीएफले दुवै खेल सोझो सेटमा जितेको थियो । पहिलो खेलमा दाङको श्रीगाउँलाई २५–१२, २५–१०, २५–८ को सेटमा हराएको एपीएफले टप्स उमाविलाई २५–१२, २५–११, २५–१७ को सेटमा पन्छाएको थियो ।त्यस्तै आर्मी र पुलिस क्लब पनि विजयी भए । आर्मीले मेघौली स्पोर्ट्सलाई २५–१८, २५–२१, २५–२१ ले र पुलिसले श्रीगाउँलाई २५–८, २५–१२, २५–१७ को सोझो सेटमा हराए । पुलिससँग १५ खेलबाट ३३ अंक, टप्ससँग १६ खेलबाट ३३ अंक र आर्मीसँग १६ खेलबाट २७ अंक रहेको छ ।विजेताले ३ लाख २५ हजार, उपविजेताले १ लाख ७० हजार र तेस्रो हुनेले ८० हजार नगद पुरस्कार पाउने छन् । चार विधाबा उत्कृष्ट खेलाडीले यूएम पावर म्याक्स स्कुटर जित्ने छन् ।